Predsjednički kandidat Zoran Milanović rekao je u ponedjeljak da predsjednica Kolinda Grabar Kitarović hrvatskim građanima prodaje 'fake' (lažnjake), dok je za povećanje ovlasti predsjednika, za što se zalaže protukandidat Miroslav Škoro, rekao da je put u tiraniju.

Milanović se osvrnuo na druge predsjedničke kandidate i proslavu u Kninu nakon što je u ponedjeljak u povodu obilježavanja Dana pobjede i domovinske zahvalnosti i Dana hrvatskih branitelja položio vijence na Mirogoju.

Na upit novinara za govor predsjednice Kolinde Grabar Kitarović u Kninu kojem je govoreći o obrani Hrvatske u ratu istaknula kako ju je grizla savjest i kako 'bi najradije uhvatila pušku i otišla na bojište' Milanović je ustvrdio da je to 'fake i prevara'.

'U Sanaderovom kabinetu, u škuribandi na Zrinjevcu? To je fake, hrvatskim ljudima se prodaje fake i prevara već 20 godina i vrijeme je da ponovno to prekinemo', ustvrdio je Milanović.

Dodao je da on također nije bio s puškom u ruci, ali da nema obraza prema onima koji su nosili puške govoriti takve stvari 25 godina kasnije.

'Baš me briga', kazao je na upit čudi li ga što predsjednica Grabar Kitarović još nije javno objavila kandidaturu ustvrdivši kako ona vodi kampanju već petu godina državnim resursima.

Milanović je ponovio je da na Sinjskoj alki nije bio zbog obiteljskih razloga, a za nedolazak u Knin kazao je da je time želio poslati političku poruku.

'Knin je jedno od mjesta na koje se može otići, ali nipošto nije Berlin i nipošto nije bio pravi centar pobune, ni financijski, ni idejni, ni materijalni ni ljudski, nego je to bio Beograd. Kninu svaka čast ali Hrvatska je i izvan Knina. Davati prevelik značaj obilježavanju u Kninu znači davati prevelik značaj takozvanoj Republici Srpskoj Krajini', ocijenio je.

Dodao je kako je Oluja počela dan ranije i da su najveće borbe bile na Vještić gori, Dinari, Petrinji i Banovini i da je tamo poginulo najviše ljudi.

Za predsjedničkog kandidata Miroslava Škoru kazao je da ga nikada nije spomenuo nijednom riječju na Facebooku već da je pisao o ljudima koji su preko HDZ-a ostvarili sve materijalno u životu.

'On nije moj protukanditat, on je samo još jedan kandidat HDZ-a', kazao je Milanović.

Istaknuo je i kako se on odlučio vratiti u politiku jer ima ljubav i strast prema tome, te kako nikada nije radio s državnim tvrtkama, za Zagrebački holding, ZAMP za razliku od nekih, aludirajući na Škoru.

'Ja sam svoje usluge morao prodavati u Sečuanu, Hananu i Hunanu, kod Kineza. Nemam potrebe postati doktor znanosti u 55. ili 60. godini i predavati kao asistent na Sveučilištu u Koprivnici', kazao je Milanović ponovno aludirajući na Škoru.